АҞӘА, рашә 11, Sputnik. Аԥсны Ахәаахәҭра-ааглыхратә палата алахәын ақалақь Турин имҩаԥысуаз Ахәаахәҭра-ааглыхратә палатақәа Адунеизегьтәи рконгресс, ҳәа аанацҳауеит Аԥсны Ахәаахәҭра-ааглыхратә палата.
Аацҳамҭаҟны ишаҳәо ала, аусура аԥхьатәи амш аҽны Аԥсны Ахәаахәҭра-ааглыхратә палата аделегациа имҩаԥыргеит акыр еиԥылара. Урҭ рԥылеит атәымҳәынҭқарратә партниорцәеи Ахәаахәҭратә палатақәа Адунеизегьтәи Рфедерациа анапхгареи. Аконгресс аусура иацнаҵоит.
"Аконгресс алахәра Аԥсны Ахәаахәҭра-ааглыхратә палатазы еиуеиԥшым ареспубликақәа рааглыхратә-хәаахәҭратә палатақәа рнапхгаҩцәа аус рыцуразы амҩа ҭбаақәа азаанартуеит, иаԥнаҵоит иҿыцу апартниортә еизыҟазаашьақәа, иарҭбаауеит Аԥсны аинвестициақәеи аекономикатә патенциали раларҵәара", — аҳәоит апресс-реализ.
Аԥсны Ахәаахәҭра-ааглыхратә палата, Ахәаахәҭратә палатақәа Адунеизегьтәи Рфедерациа алахәылак аҳасабала, аконгресс иалахәхеит Афеддерациа анаԥхьарала, аҳәоит аацҳамҭаҟны.
Аконгресс мҩаԥысуеит ҩ-шықәса рахь знык. Иара иалахәхоит ахәаахәҭра-ааглыхратә палатақәа рлахәылацәа, рнапхгаҩцәа, абизнес-еилазаарақәа, анаплакқәеи аидгылақәеи аҳәынҭқарратә усбарҭақәеи рнапхгаҩцәа, аимпортиорцәа, аекспортиорцәа, афинанстә институтқәа, амаҵзура анашьҭразы азанааҭуаа уҳәа убас егьырҭгьы.